ריכרד זאמל

**ריכרד ארווין זָאמֶל** (בגרמנית: **Richard Erwin Sammel**; נולד ב-13 באוקטובר 1960) הוא שחקן גרמני אשר שיחק רבות בהפקות גרמניות, צרפתיות ואיטלקיות. מוכר בעיקר מתפקידו בסדרת הטלוויזיה האמריקאית "הנגיף" (2014–2017) של רשת Fox.

## ביוגרפיה
זאמל נולד ב-13 באוקטובר 1960 בהיידלברג, גרמניה. הוא דובר חמש שפות: גרמנית שפת אם, בנוסף לאנגלית, צרפתית, איטלקית וספרדית. הוא למד מוזיקה ותיאטרון בהילדסהיים, ולאחר מכן למד בימוי באקס-אן-פרובאנס בדרום צרפת, ומשחק שיטתי ברומא, איטליה.

הוא מתגורר לסירוגין בפריז ובברלין עם בת זוגו ובנו. יש לו שתי בנות נוספות ממערכת יחסים קודמת. 

## קריירה
בשנת 1991 קיבל את תפקיד המשחק הראשון שלו בתור נהג משאית בסרט האימה האיטלקי "La Setta" בבימויו של מיקלה סואבי , ועל פי תסריט מאת דאריו ארג'נטו. 

בשנת 1995 גילם קצין גרמני בסרט המלחמה הצרפתי "עלובי החיים" (אנ')  שנכתב, הופק ובוים על ידי קלוד ללוש. בסרט הוא שיחק לצדם של ז'אן-פול בלמונדו ומישל בוז'נה; הסרט זכה בפרס גלובוס הזהב לסרט הזר הטוב ביותר.

בשנת 1997 לוהק לתפקיד קטן בתור קצין גרמני בסרט האיטלקי המדובר של רוברטו בניני, "החיים יפים"  העוסקת בשואת יהודי איטליה, כפי שהיא משתקפת בחיי משפחה אחת. 

בשנת 1998 שיחק בתפקיד קטן בקומדיית הפעולה הצרפתית "טקסי" על פי תסריט מאת לוק בסון.

בשנת 2000 שיחק בתור פסנתרן בדרמה הרומנטית "האיש שבכה" (אנ') של הבמאית האנגלייה סאלי פוטר (אנ'), בין היתר בכיכובם של כריסטינה ריצ'י האמריקאית ואולג יאנקובסקי הרוסי.

בשנת 2006, זכה זאמל לחשיפה משמעותית כאשר גילם את הטרוריסט אדולף גטלר בסרט "קזינו רויאל", ה-21 בסדרת סרטי "ג'יימס בונד" שביים מרטין קמפבל לפי תסריט מאת פול האגיס והוא מבוסס על ספרו הראשון של איאן פלמינג, שיצא לאור בשנת 1953. באותה השנה, שיחק זאמל בסרט הקומדיה והריגול הצרפתי "סוכן חשאי 117: קהיר, רשת מרגלים" בבימויו של מישל חזנוויצ'וס ובכיכובם של ז'אן דוז'רדן וברניס בז'ו.

בשנת 2009, שיחק בסרטו זוכה הפרסים של קוונטין טרנטינו "ממזרים חסרי כבוד" שם גילם את דמותו של סמל ורנר רכטמן. 

בשנת 2011 שיחק בסרט הפעולה האמריקאי "צלף: טעינה מחדש" (אנ') שם גילם את קולונל ראלף ג'אגר.

בשנת 2012 שיחק בסרט המקדוני "The Third Half" בבימויו של דארקו מיטרבסקי (אנ'), והוא עוסק בכדורגל המקדוני במלחמת העולם השנייה ובגירוש יהודי מקדוניה. ממשלת מקדוניה מימנה את הסרט במיליון יורו. 

בשנים 2014–2017, כיכב בארבע עונותיה של סדרת הטלוויזיה האמריקאית "הנגיף" ברשת הטלוויזיה Fox, בתור הערפד תומאס אייקהורסט. עוד בשנת 2014, גילם את ה"זאב" לצדו של קווין קוסטנר במותחן הפעולה האמריקאי-צרפתי "3 ימים להרוג" שהפיק וכתב לוק בסון. 

בשנת 2018 גילם את המנצח הגרמני קארל מוק (אנ') בסרט הדרמה ההולנדי "De Dirigent" המבוסס על סיפור חייה של אנטוניה בריקו. 

בשנת 2019, שיחק במיני-סדרת הדרמה ההיסטורית האיטלקית "שם הוורד" בדמותו של הספרן מלאכי מהילדסהיים. המיני-סדרה המבוססת על ספרו בעל אותו השם של אומברטו אקו.

בשנת 2021 גילם את הנסיך פיליפ, דוכס אדינבורו בסרט הדרמה ההיסטורי "ספנסר" בבימויו של הבמאי הצ'יליאני פבלו לריין (אנ'). הקרנת הבכורה של הסרט הייתה בפסטיבל הסרטים של ונציה ה-78, שהתקיים ב-3 בספטמבר 2021, והוא עלה לאקרנים בארצות הברית ובבריטניה ב-5 בנובמבר 2021. באותה שנה, שיחק זאמל בסרט הדני "מרגרטה הראשונה" העוסק בחייה של מרגרטה הראשונה, מלכת דנמרק. 

בשנת 2021 ביצע הופעת אורח בסדרת הדרמה הביוגרפית הארגנטינאית "מרדונה: חלום מבורך" (אנ') מבית אמזון פריים וידאו בדמותו של הכדורגלן הגרמני אודו לאטק. בהמשך שנה זו, שיחק זאמל במיני-סדרה הגרמנית "לזייף את היטלר" (אנ') דרמטיזציה חלקית של האירועים סביב פרסום יומני היטלר המזויפים בתחילת שנות ה-80.

בשנת 2022 שיחק בקומדיה הצרפתית "ננה סופרסטאר" (אנ') בדמותו של ויקטור מקס. 

בשנת 2023 ביצע הופעת אורח במיני-סדרה האמריקאית "כל האור שאיננו רואים" בהפקת נטפליקס, המבוססת על הרומן באותו שם זוכה פרס פוליצר מאת אנתוני דואר.

## פילמוגרפיה

### קולנוע

### טלוויזיה

## קישורים חיצוניים

קטגוריה:שחקני קולנוע וטלוויזיה גרמנים
קטגוריה:גרמנים שנולדו ב-1960